b'\n_START_ARTICLE_\nTogekspeditionssted\n_START_PARAGRAPH_\nEt togekspeditionssted er et fagudtryk inden for dansk jernbanedrift, der b\xc3\xa5de omfatter stationer og holdesteder._NEWLINE_Almindeligt opfattes en (jernbane)station som et sted hvor passagerer kan stige af og p\xc3\xa5 tog eller gods kan ekspederes. Der findes dog ogs\xc3\xa5 stationer, der etableret alene af hensyn til driften, f.eks. \xc3\x98lsemagle Station og Snogh\xc3\xb8j Station.\n_START_SECTION_\nStationer\n_START_PARAGRAPH_\nEn station er et togekspeditionssted, der hele eller dele af d\xc3\xb8gnet deltager i den sikkerhedsm\xc3\xa6ssige afvikling af toggangen. En station har centralsikring og er d\xc3\xa6kket af indk\xc3\xb8rselssignaler (I-signaler) eller venstresporindk\xc3\xb8rselssignaler (VI-signaler)._NEWLINE_En station er togf\xc3\xb8lgestation n\xc3\xa5r den deltager i den sikkerhedsm\xc3\xa6ssige afvikling af toggangen. Den er kan v\xc3\xa6re lukket (i togfri tidsrum) og den kan v\xc3\xa6re ubetjent (i togtid) og deltager da ikke i den sikkerhedsm\xc3\xa6ssige afvikling af toggangen. En ubetjent station h\xc3\xb8rer til den fri bane.\n_START_SECTION_\nHoldesteder\n_START_PARAGRAPH_\nEt holdested er et togekspeditionssted, som ikke deltager i den sikkerhedsm\xc3\xa6ssige afvikling af toggangen, og derfor h\xc3\xb8rer til den fri bane. Holdesteder deles i sidespor (med og uden d\xc3\xa6kningssignal) og trinbr\xc3\xa6t. Et trinbr\xc3\xa6t er et holdested uden sikring, hvor passagerudveksling kan finde sted. Et trinbr\xc3\xa6t kan ligge helt eller delvist p\xc3\xa5 en station. (De fleste ligger dog p\xc3\xa5 fri bane.)'